CELEX: 52015PC0552
Language: sk
Date: 2015-11-06
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie Rady 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli6. 11. 2015
            COM(2015) 552 final
            2015/0256(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie Rady 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od tejto smernice na zjednodušenie výberu DPH alebo na zamedzenie určitým daňovým únikom alebo vyhýbaniu sa dani.
               
               
                  V listoch, ktoré Komisia zaevidovala 15. júla 2015 a 20. augusta 2015, Belgicko požiadalo o povolenie naďalej uplatňovať oslobodenie od DPH na zdaniteľné osoby, ktorých ročný obrat nepresahuje 25 000 EUR. Komisia v súlade s článkom 395 ods. 2 smernice o DPH informovala ostatné členské štáty o žiadosti predloženej Belgickom listami z 3. septembra 2015. Listom zo 4. septembra 2015 Komisia oznámila Belgicku, že má všetky údaje potrebné na posúdenie danej žiadosti.
               
            
            
               •Všeobecný kontext
            
            
               
                  V hlave XII kapitole 1 smernice o DPH sa členským štátom umožňuje, aby uplatnili osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
               
               
                  Podľa článku 285 smernice o DPH členské štáty, ktoré nevyužili možnosť stanovenú v článku 14 smernice Rady 67/228/EHS
                     1
                  , môžu oslobodiť od dane zdaniteľné osoby, ktorých limit ročného obratu nie je vyšší ako 5 000 EUR. Keďže Belgicko nevyužilo túto možnosť, viedlo to k uplatneniu zvlášť nízkeho limitu ročného obratu, ktorý v roku 2012 predstavoval 5 580 EUR.
               
               
                  Belgicko v roku 2012 požiadalo o odchýlku s cieľom zjednodušiť povinnosti spojené s DPH malým obchodníkom a uľahčiť výber daní vnútroštátnej daňovej správe. Vykonávacím rozhodnutím Rady 2013/53/EÚ z 22. decembra 2013
                     2
                   Rada povolila Belgicku, aby do 31. decembra 2015 uplatňovalo oslobodenie od DPH na zdaniteľné osoby, ktorých ročný obrat nepresahuje sumu 25 000 EUR. Toto opatrenie je pre zdaniteľné osoby dobrovoľné. Belgicko v súčasnosti žiada o predĺženie platnosti tohto opatrenia.
               
               
                  Hoci má Belgicko povolené uplatňovať oslobodenie od dane až do obratu vo výške 25 000 EUR, uplatňuje v praxi od 1. apríla 2014, a ako prvý krok, nižší limit ročného obratu vo výške 15 000 EUR. Z informácií, ktoré poskytlo Belgicko, vyplýva, že táto prvá zmena limitu ročného obratu v roku 2014 viedla k zvýšeniu počtu zdaniteľných osôb oslobodených od dane na základe schémy pomoci pre MSP o 18 942 (zo 79 190 na 98 132 alebo o 23,9 %). Vo vzťahu k celkovému počtu zdaniteľných osôb to predstavuje zvýšenie zo 7,4 % na 11,4 %. Od zavedenia tohto limitu ročného obratu vplyv tohto opatrenia predstavoval 0,0074 % celkových príjmov z DPH v roku 2014. Extrapoláciou na celý rok 2014 by vplyv zodpovedal 0,0188 % celkových príjmov z DPH.
               
               
                  Na základe tejto skúsenosti sa Belgicko domnieva, že odchyľujúce sa opatrenie prináša zjednodušenie tak pre zdaniteľné osoby, ako aj pre daňovú správu, a preto by od roku 2016 chcelo zvýšiť limit ročného obratu na počiatočné maximum 25 000 EUR. Podľa názoru Belgicka by to malo znížiť administratívne zaťaženie pre dodatočný počet malých podnikov, ktoré, ako už bolo uvedené, by naďalej zostali oprávnené zvoliť si uplatňovanie bežných pravidiel DPH. Zároveň by vplyv tohto opatrenia na celkovú sumu vybranej DPH v štádiu konečnej spotreby zostal zanedbateľný. 
               
               
                  Keďže Belgicko nepožaduje limit ročného obratu, ktorý presahuje rámec toho, čo už bolo predtým schválené, odchýlka sa môže predĺžiť bez toho, aby sa musel meniť jej obsah. Preto sa navrhuje, aby sa platnosť odchýlky predĺžila na ďalšie obdobie do 31. decembra 2018 alebo dovtedy, kým nenadobudne účinnosť smernica o limite ročného obratu, ktorý zdaniteľná osoba nemôže presiahnuť, aby mohla byť oslobodená od DPH, podľa toho, ktorý dátum nastane skôr.
               
            
            
               Súlad s existujúcimi ustanoveniami v danej oblasti politiky
            
            
               
                  Podobné odchýlky sa udelili iným členským štátom. Poľsku
                     3
                   bol udelený limit ročného obratu 30 000 EUR, Litve
                     4
                   limit ročného obratu 45 000 EUR, Lotyšsku
                     5
                   a Slovinsku
                     6
                   limit ročného obratu 50 000 EUR, Taliansku
                     7
                   a Rumunsku
                     8
                   limit ročného obratu EUR 65 000.
               
            
            
               •Súlad s ostatnými politikami Únie
            
            
               
                  Toto opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – Iniciatíva „Small Business Act“ pre Európu
                     9
                  .
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
         
         
            
               •Subsidiarita (v prípade iných ako výlučných právomocí) 
            
            
               
                  Návrh patrí do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov:
               
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu.
               
            
            
               •Výber nástrojov
            
            
               
                  Navrhované nástroje: vykonávacie rozhodnutie Rady.
               
               
                  Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je vykonávacie rozhodnutie Rady najvhodnejším nástrojom, keďže môže byť určené jednotlivým členským štátom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Neuplatňuje sa.
            
            
               •Konzultácie so zainteresovanými stranami
            
            
               
                  Neuplatňuje sa.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je pokračovať ďalšie tri roky v uplatňovaní zjednodušujúceho opatrenia, ktorým sa odstraňujú mnohé povinnosti spojené s DPH pre podniky s ročným obratom, ktorý nepresahuje sumu 25 000 EUR, a rozhodnutie má preto potenciálne priaznivý vplyv na zníženie administratívnej záťaže pre podniky a daňovú správu bez výraznejšieho vplyvu na celkový príjem z DPH. Vzhľadom na úzky rozsah pôsobnosti danej odchýlky a na jej dočasné uplatňovanie bude jej pôsobnosť v každom prípade obmedzená.
               
            
            
               4.VPLYV NA ROZPOČET
            
            
               
                  Návrh nemá vplyv na rozpočet EÚ, pretože Belgicko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89.
               
            
         
         
            
               5.OSTATNÉ PRVKY
            
            
               
                  Návrh zahŕňa doložku o ukončení platnosti,  – automaticky určenú lehotu stanovenú v prípade tejto odchýlky na 31. decembra 2018.
               
            
            
               2015/0256 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie Rady 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  10
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 285 smernice 2006/112/ES členské štáty, ktoré nevyužili možnosť stanovenú v článku 14 druhej smernice Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty
                  11
               , môžu oslobodiť od dane zdaniteľné osoby, ktorých ročný obrat nepresahuje 5 000 EUR. Belgicko požiadalo o zvýšenie tohto limitu ročného obratu na 25 000 EUR.
            
            
               (2)Vykonávacím rozhodnutím Rady 2013/53/EÚ
                  12
                bolo Belgicku povolené do 31. decembra 2015 na základe odchýlky oslobodiť od DPH zdaniteľné osoby, ktorých ročný obrat nepresahuje sumu 25 000 EUR. Na základe uvedeného opatrenia by tieto zdaniteľné osoby boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES. Belgicko v praxi nevyužilo maximálny povolený limit ročného obratu, ale od 1. apríla 2014 uplatňuje limit ročného obratu 15 000 EUR.
            
            
               (3)V listoch, ktoré Komisia zaevidovala 15. júla 2015 a 20. augusta 2015, Belgicko opätovne požiadalo o povolenie uplatňovať limit ročného obratu pre oslobodenie od DPH vo výške 25 000 EUR.
            
            
               (4)Komisia listom z 3. septembra 2015 v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti Belgicka. Listom zo 4. septembra 2015 Komisia oznámila Belgicku, že má všetky údaje potrebné na posúdenie danej žiadosti.
            
            
               (5)Z informácií poskytnutých Belgickom vyplýva, že ďalších 18 942 zdaniteľných osôb využilo uplatnenie zvýšeného limitu ročného obratu vo výške 15 000 EUR, čo podľa odhadov viedlo k zníženiu celkovej sumy príjmov z DPH do štátneho rozpočtu v roku 2014 približne o 0,0188 %.
            
            
               (6)Vzhľadom na to, že uplatnený limit ročného obratu viedol k obmedzeniu povinností súvisiacich s DPH pre najmenšie podniky, pričom tieto podniky si naďalej môžu zvoliť bežnú úpravu platby DPH v súlade s článkom 290 smernice 2006/112/ES, Belgicku by sa malo povoliť uplatňovanie limitu ročného obratu vo výške 25 000 EUR, keďže sa tým môžu ďalej znížiť povinnosti súvisiace s DPH pre malé podniky. To zodpovedá cieľom oznámenia Komisie s názvom „Najskôr myslieť na malých“ Iniciatíva „Small Business Act“ pre Európu
                  13
               .
            
            
               (7)Odchyľujúce sa opatrenie bude mať podľa Belgicka len zanedbateľný účinok na celkovú sumu daňových príjmov v štádiu konečnej spotreby.
            
            
               (8)Odchyľujúce sa opatrenie nebude mať žiadny nepriaznivý vplyv na vlastné zdroje Únie pochádzajúce z DPH, pretože Belgicko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
            
               (9)Vykonávacie rozhodnutie 2013/53/EÚ by sa preto malo zodpovedajúcim spôsobom zmeniť,
            
         
         
            
               PRIJALA TOTO ROZHODNUTIE: 
            
            
               Článok 1
            
            
               V článku 2 druhom odseku vykonávacieho rozhodnutia 2013/53/EÚ sa dátum „31. decembra 2015“ nahrádza dátumom „31. decembra 2018“.
            
            
               Článok 2
            
            
               Toto rozhodnutie je určené Belgickému kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. ES 71, 14.4.1967, s. 1303/67.
               
               
                  
                     (2)
                  Ú. v. EÚ L 22, 25.1.2013, s. 13.
               
               
                  
                     (3)
                  Vykonávacie rozhodnutie Rady (EÚ) 2015/1173 zo 14. júla 2015, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 189, 17.7.2015, s. 36).
               
               
                  
                     (4)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 44).
               
               
                  
                     (5)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (6)
                  Vykonávacie rozhodnutie Rady 2013/54/EÚ z  22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s.15).
               
               
                  
                     (7)
                  Vykonávacie rozhodnutie Rady 2013/678/EÚ z  15. novembra 2013, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 35).
               
               
                  
                     (8)
                  Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (9)
                  KOM(2008) 394 z 25. júna 2008.
               
               
                  
                     (10)
                  Ú. v. EÚ L 347, 11.12.2006, s. 1.
               
               
                  
                     (11)
                  Ú. v. ES 71, 14.4.1967, s. 1303/67.
               
               
                  
                     (12)
                  Vykonávacie rozhodnutie Rady z 22. januára 2013, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s.13).
               
               
                  
                     (13)
                  KOM(2008) 394 z 25. júna 2008.